Pernille Vigsø Bagge (SF), 2009-02-19:
Omsorgssvigt i barndommen, institutionsophold og ringe skolebaggrund er ofte en del af den bagage, som den prostituerede bærer rundt på, og de tidlige traumer og skadevirkninger af prostitution vil ofte lede til sygdom, sårbarhed og nedsat arbejdsevne.
De sociale tilbud til de prostituerede har hidtil været begrænsede, og det skyldes måske, at de prostitueredes problemer er af så kompleks karakter, samtidig med at prostitution er en slags tabu, som vi har svært ved at forholde os til.
Vi lever hellere med myten om den lykkelige ludder.
Det, jeg lige har læst op her, er ikke noget, jeg selv har fundet på.
Det er det, fru Eva Kjer Hansen, som var socialminister, dengang VK-regeringen havde en socialminister, skrev i forordet til handlingsplanen »Et andet liv«, som jo altså handler om, hvordan man giver prostituerede muligheden for at komme til at leve et liv fri af prostitution.
Der står mange interessante ting i den handlingsplan.
Bl.a. står der på side 5, at de psykiske, sociale og økonomiske omstændigheder gør, at de prostituerede fastholdes i prostitution eller vender tilbage til den efter en pause, og der kræves derfor noget særligt for at hjælpe dem, der ønsker at komme ud af prostitution.
Netop derfor er forslaget, som vi behandler her i dag, en helt afgørende forudsætning for, at folk kan komme ud af prostitution.
Vi må og skal angribe problemet med prostitution som et socialt problem, som et sundhedspolitisk problem og som et problem, der skal løses med både kreative og måske også utraditionelle metoder.
Det er altså omsonst at møde mennesker i prostitution med kæmperegninger for tilbagebetaling af sociale ydelser, når den direkte adgang til midler er gennem mere prostitution.
Servicestyrelsens egen bog fra 2007, »Prostitution i Danmark«, siger jo, at kommunerne mangler kendskab til området, hvilket ofte har den virkning, at mennesker i prostitution fanges i en fælde og vender tilbage til prostitution.
De mødes af sagsbehandlere, der ikke har den fornødne forståelse for problemerne, som især handler om økonomisk nød og derfor gør, at prostitution er den eneste udvej, og derfor er det altså også så vigtigt, at vi her fra Folketinget sikrer vejen ud af prostitution og forpligter kommunerne til at lave strategier for, hvordan mennesker i prostitution reelt får muligheden for et andet liv.
Det er altså ærgerligt, at det ikke er vores velfærdsminister, der ligesom står i spidsen for forslaget her, som vi jo ellers har ønsket fra starten af.
Så kunne det jo være, vi kunne få en drøftelse af de problemer, der handler om de ting i handlingsplanen »Et andet liv«, som beskæftigelsesministeren jo ikke kender voldsomt meget til, men som jo heller ikke er blevet ført ud i livet.
Beskæftigelsesministeren siger her fra Folketingets talerstol, at der kommer en vejledning til kommunerne her sidst på måneden, altså næsten 4 år efter at den blev varslet i handlingsplanen »Et andet liv«.
I det hele taget synes jeg, der har været tale om en mærkelig vrangvillig behandling af forslaget fra regeringspartiernes side - en behandling, der næsten vidner om, at man ikke synes, problemet her er stort nok til at finde en berettiget løsning på.
Jeg synes, det er meget ærgerligt, når Servicestyrelsens bog »Prostitution i Danmark« selv indikerer, at der her er et væsentligt problem for vejen ud af prostitution.
Det er dejligt, at oppositionen kan stå sammen om at fremsætte et forslag som det her, så vi kan få debatten, og jeg ser da frem til, at vi en dag får et flertal, der er villigt til virkelig at sætte ind i forhold til at tilbyde mennesker i prostitution et andet liv.